钦定古今图书集成/明伦汇编/家范典/第075卷 > 唐杜氏通典 > 《帝嫂服》
## 钦定古今图书集成/明伦汇编/家范典/第075卷 > 唐杜氏通典 > 《帝嫂服》

晋后孝武宁康中，崇德太后褚氏崩。后于帝为从嫂，
或疑其服。博士徐藻议，以为：“资父事君而敬同。又《礼》，
其夫属父道者，妻皆母道。则夫属君道，妻亦后道矣。
服后宜以资母之义。鲁讥逆祀，以明尊尊。今上躬奉
康、穆、哀后及靖后之礼，致敬同于所天，岂可敬之以
君道，而服废于本亲？谓宜服齐衰。”于是帝制《周服》。